
Еуразиялық экономикалық комиссия Кеңесінің «Өсімдіктен алынатын  бастапқы шикізатты өсірудің, жинаудың, өңдеудің және сақтаудың тиісті практикасының қағидаларын бекіту туралы» шешімінің жобасы туралы

1.Еуразиялық экономикалық комиссия Кеңесінің «Өсімдіктен алынатын  бастапқы шикізатты өсірудің, жинаудың, өңдеудің және сақтаудың тиісті практикасының қағидаларын бекіту туралы» шешімінің жобасы (қоса беріліп отыр) мақұлдансын және  ол Еуразиялық экономикалық комиссия Кеңесінің қарауына ұсынылсын.
2.Осы Өкім Еуразиялық экономикалық одақтың ресми сайтында жарияланған күнінен бастап күшіне енеді. 


Еуразиялық экономикалық комиссия 
Алқасының Төрағасы     						Т. Саркисян


















ЕУРАЗИЯЛЫҚ ЭКОНОМИКАЛЫҚ КОМИССИЯ
КЕҢЕС

Ш Е Ш І М

20   жылғы «  »                                    №                                           қаласы

Өсімдіктен алынатын  бастапқы шикізатты өсірудің, жинаудың, өңдеудің және сақтаудың тиісті практикасының қағидаларын бекіту туралы

2014 жылғы 29 мамырдағы Еуразиялық экономикалық одақ туралы шарттың 30-бабына, 2014 жылғы 23 желтоқсандағы Еуразиялық экономикалық одақ шеңберінде дәрілік заттар айналысының бірыңғай қағидаттары мен қағидалары туралы келісімнің 4-бабына, Еуразиялық экономикалық комиссия Кеңесінің 2017 жылғы 17 мамырдағы № 15 өкімімен бекітілген Еуразиялық экономикалық одақ шеңберінде дәрілік заттар мен медициналық бұйымдардың ортақ нарықтарын реттеу мәселелері жөніндегі Еуразиялық экономикалық комиссия актілерінің 2017-2019 жылдарға арналған тізбесінің 7-тармағына сәйкес Еуразиялық экономикалық комиссия Кеңесі шешті:
1.Қоса беріліп отырған Өсімдіктен алынатын  бастапқы шикізатты өсірудің, жинаудың, өңдеудің және сақтаудың тиісті практикасының қағидалары бекітілсін.
2.Осы Шешім ресми жарияланған күнінен бастап 6 ай өткен соң күшіне енеді.

Еуразиялық экономикалық комиссия Кеңесінің мүшелері:

	Армения
Республикасынан

В. Габриелян
	        Беларусь
Республикасынан

В. Матюшевский
	      Қазақстан Республикасынан

      А.Мамин
	      Қырғыз Республикасынан

Т.Абдыгулов
	       Ресей Федерациясынан

И. Шувалов











	
	Еуразиялық экономикалық комиссия Кеңесінің 20   жылғы               №     шешімімен
БЕКІТІЛГЕН



Өсімдіктен алынатын  бастапқы шикізатты өсірудің, жинаудың, өңдеудің және сақтаудың тиісті практикасының 
ҚАҒИДАЛАРЫ

І. Жалпы ережелер

1. Осы Қағидалар медицинада қолдануға арналған өсімдіктен алынатын  бастапқы шикізатты өсірудің, жинаудың, өңдеудің және сақтаудың тиісті практикасына және осы практиканың сапасын қамтамасыз ету жүйесіне қойылатын талаптарды белгілейді. Өсімдіктен алынатын дәрілік шикізатты өндіру және өңдеу белсенді фармацевтикалық субстанцияның сапасына тікелей әсер етеді.
2. Жабайы өсетін және қолдан өсірілетін дәрілік шикізаттың құрауыштары құрамының күрделілігіне және дәрілік өсімдіктерді өсіру, жинау (дайындау), өңдеу және сақтау кезінде олардың құрауыштарының сипаттамаларын анықтауға арналған талдау әдістемелері мүмкіндіктерінің шектеулілігіне байланысты өсімдіктерден алынатын бастапқы материалдардың жаңғыртылуы сапасын қамтамасыз ету үшін сапаны қамтамасыз етудің тиісті жүйесі талап етіледі.
3. Осы Қағидалардың негізгі мақсаты дәрілік өсімдіктің шикізатын тұтынушылардың қауіпсіздігін қамтамасыз ету, сондай-ақ ұқсас өсімдіктерді бір-бірімен ықтимал шатастыруды және персонал біліктілігінің төмендегіне байланысты дәрілік өсімдіктің шикізаты сапасының тиісті стандарттарын анықтау арқылы бақылаудың болмауынан қоршаған ортаға зиян келтіруді болдырмау үшін дәрілік өсімдік шикізатының сапасын қамтамасыз етудің тиісті жүйесін қалыптастыру болып табылады. Дәрілік өсімдіктің шикізатын өсіру, жинау (дайындау), өңдеу және сақтау кезеңдерінде оның сапасының төмендеуін болдырмау үшін және микробиологиялық жүктемесін азайту үшін Еуразиялық экономикалық одаққа мүше мемлекеттердің (бұдан әрі тиісінше – Одақ, мүше мемлекеттер) гигиеналық талаптар мен санитариялық нормаларды қолдану саласындағы заңнамасын сақтауды, сондай-ақ дәрілік өсімдік шикізатын мұқият өңдеуді қамтамасыз ету қажет. 
4. Осы Қағидалар жабайы өсетін дәрілік өсімдіктің шикізатын органикалық өндіруді және дайындауды қоса алғанда, дәрілік өсімдіктің шикізатын ауыл шаруашылығында өндіруге қолданылады.
5. Осы Қағидалардың мақсаттары үшін төмендегілерді білдіретін мынадай ұғымдар пайдаланылады:
«дәрілік өсімдіктің шикізаты», «дәрілік өсімдіктер», «өсімдіктен алынатын бастапқы шикізат» (herbal raw materials) – дәрілік заттар жасауға арналған жас немесе кептірілген өсімдіктер, балдырлар, саңырауқұлақтар немесе қыналар немесе олардың бөліктері, бүтін немесе ұсақталған, морфологиялық топтар. Арнайы өңдеуге ұшырамаған кейбір экссудаттар да (мысалы, гуммиарабик, камеди) дәрілік өсімдіктің шикізаты болып есептеледі. Дәрілік өсімдіктің шикізаты биноминальдық жүйеге (тұқымы, түрі) сәйкес өсімдіктің пайдаланылатын бөлігімен, түр өзгешелігімен және автордың ботаникалық атауын көрсетуімен айқындалады;
«органикалық өндіру» (organic production) – синтетикалық тыңайтқыштарды, пестицидтерді, өсімдіктердің өсуін реттегіштерді, азықтық қоспаларды, генетикалық түрлендірілген организмдерді пайдалануды саналы түрде азайту  жүргізілетін ауыл шаруашылығын жүргізу нысаны. Органикалық өндіруде шығымдылықты ұлғайту, дақылдық өсімдіктерді минералдық қоректендіру элементтерімен қамтамасыз ету, зиянкестерге және арамшөптерге қарсы күресу үшін ауыспалы егістің, органикалық тыңайтқыштардың (көң, қорда және т.б.) топырақты өңдеудің әртүрлі әдістерінің және т.б. әсері қолданылады.
6. Осы Қағидаларды Еуразиялық экономикалық комиссия Кеңесінің 2016 жылғы 3 қарашадағы № 77 шешімімен бекітілген Еуразиялық экономикалық одақтың тиісті өндірістік практика қағидаларының ІІ бөлігімен өзара байланыста қолдану қажет. Осы Қағидалар көрсетілген Қағидаларда белгіленген талаптарға қосымша тиісті сапаны қамтамасыз ету үшін қажетті дәрілік өсімдік шикізатын өндірудің негізінен сыни сатыларына қойылатын талаптарды белгілейді. 
7.  Осы Қағидалар дәрілік өсімдіктің шикізатын жинаумен (дайындаумен) және өсірумен айналысатын жеке кәсіпкерлер мен шаруашылық жүргізуші субъектілерден бастап дәрілік өсімдіктің шикізатын өндірушілер мен дистрибьюторларға дейінгі өндіріс процесінің барлық қатысушыларына қолданылады. Дәрілік өсімдіктің шикізатын өндірушілер мен дистрибьюторлар осы Қағидалардың талаптарын сақтауға, өздері орындайтын әрекеттердің барлығын құжаттарда (дерекнамада) серияға құжаттауға және дәрілік өсімдіктің шикізатын өндіру процесіне барлық қатысушылардан осы Қағидаларды сақтауды талап етуге (егер өзгеше негізделмесе) тиіс.
8. Дәрілік өсімдіктің шикізатын өсіру, жинау, өңдеу және сақтау Жойылып кету қаупі төніп тұрған жабайы флора мен фауна түрлерінің халықаралық саудасы туралы конвенцияның (СИТЕС) ережелерi сақтала отырып және қоршаған ортаға залал келтірілмей жүзеге асырылуға тиіс.

II. Сапаны қамтамасыз ету

9. Дәрілік өсімдік шикізатының сапасын қамтамасыз ету мақсатында дәрілік өсімдіктің шикізатын жеткізушілер мен дәрілік өсімдіктің шикізатын сатып алушылардың арасында мүше мемлекеттер заңнамасының талаптары ескеріле отырып жасалған жазбаша келісімдер (шарттар) жасалады, оларда дәрілік өсімдіктің шикізаты сапасының сипаттамалары, соның ішінде белсенді құрамдастарының мөлшері, макроскопиялық және хош иістік қасиеттері, микробпен ластануының шекті мәндері, химиялық заттардың, ауыр металдардың қалдық мөлшері және т.б. келісіледі.

III. Персонал және персоналға нұсқама беру

10. Дәрілік өсімдіктің шикізатын өңдеудің барлық операциялары (рәсімдері) мүше мемлекеттердің гигиеналық талаптар мен санитариялық нормаларды қолдану саласындағы заңнамасына сәйкес келуге тиіс. Дәрілік өсімдіктің шикізатын өңдеумен байланысты бүкіл персонал өндіруші құжатпен белгілеген жеке басының гигиенасы деңгейін сақтауға және санитариялық-гигиеналық жауапкершілік мәселелері бойынша тиісті нұсқамадан өтуге тиіс. 
11. Өндіруші дәрілік өсімдіктің шикізатын өсіру, жинау, өңдеу және сақтау кезеңдеріне жұмылдырылған бүкіл персоналдың жұмыс істеуі үшін тиісті санитариялық-гигиеналық жағдайларды қамтамасыз етуге тиіс.
12. Дәрілік өсімдіктің шикізатын өсірумен, жинаумен (дайындаумен) және (немесе) өңдеумен тікелей байланысты персонал уытты немесе ықтимал аллергенді дәрілік өсімдіктің шикізатымен жанасудың алдын алу үшін тиісті қорғаныштық киіммен қамтамасыз етілуге тиіс.
13. Диареяны немесе оны тасығыштарды қоса алғанда, тағаммен берілетін жұқпалы аурулардан зардап шегетін персонал толық сауыққанға дейін дәрілік өсімдіктің шикізатымен жүргізілетін жұмыстан шеттетілуге тиіс.
14. Ашық жарақаты, жұқпалы тері аурулары және қабынулары бар персонал дәрілік өсімдіктің шикізатымен жүргізілетін жұмысқа жіберілмеуге немесе толық сауыққанша тиісті қорғаныштық киімді (қолғапты) пайдалануға тиіс.
15. Тиісті білімді талап ететін жұмыстарды орындардың алдында персоналға ботаниканың негіздері бойынша нұсқама жүргізу қажет.
16. Дәрілік өсімдіктің шикізатын дайындаушылар (жинаушылар) дәрілік өсімдіктерді сәйкестендіруге, олардың сипаттамалары мен өсіп-өнетін жерлеріне қойылатын талаптарды қоса алғанда, өздері дайындайын (жинайын) деп отырған дәрілік өсімдіктер туралы қажетті білімдерді иеленуге тиіс. Дайындаушылар (жинаушылар) халықтың денсаулығына төнетін кез келген қауіпті болдырмау үшін ботаникалық жағынан туыстас және (немесе) морфологиялық жағынан ұқсас өсімдіктерді танып білуге және айыра білуге тиіс. Дәрілік өсімдік шикізатының тиісті сапасын қамтамасыз ету үшін дайындаушылар (жинаушылар) жинаудың ең қолайлы мерзімі  және әдістері туралы жеткілікті білімге ие болуға, сондай-ақ бастапқы өңдеудің маңыздылығын түсінуге тиіс.
17. Егер дайындаушылар (жинаушылар) осы Қағидалардың 16-тармағында көрсетілген білімдерді иеленбесе, оларға нұсқама беруді, олардың жұмысын бақылауды және қажет болатын тиісті есеп құжаттамасын жүргізуді қамтамасыз ету қажет.
18. Дәрілік өсімдіктің шикізатын өсірумен және басқа да жұмыс түрлерімен айналысатын персонал гербицидтер мен пестицидтерді тиісті қолдануды қоса алғанда, егіп-өсірудің әдістері туралы нұсқамадан өтуге тиіс.
19. Дәрілік өсімдіктің шикізатын дайындаушылар (жинаушылар) өсімдіктердің қорғалатын түрлерімен жұмыс істеу қағидалары туралы ақпаратты қоса алғанда, қоршаған ортаны қорғау мәселелері бойынша нұсқамадан өтуге тиіс.

IV. Ғимараттар, үй-жайлар және өндірістік аймақтар

20. Жиналған дәрілік өсімдіктің шикізатын өңдеу үшін пайдаланылатын үй-жайлар таза және желдетілетін болуға тиіс. Жиналған дәрілік өсімдіктің шикізатын өңдеу үшін пайдаланылатын үй-жайларда ауыл шаруашылығы жануарларын ұстауға жол берілмейді.
21. Үй-жайларда жиналған дәрілік өсімдіктің шикізатын құстардан, құрт-құмырсқадан, кеміргіштерден және үй жануарларынан тиісті қорғау қамтамасыз етілуге тиіс. Дәрілік өсімдіктің шикізатын өңдеуге және сақтауға арналған барлық аймақтарда зиянкестерге қарсы күрес жүргізу үшін қажетті шаралар (мысалы, білікті персонал немесе мердігерлер пайдалануға  немесе қызмет көрсетуге тиіс еліктіргіштер (қақпандар),  құрт-құмырсқаларды жоюға арналған электр приборлары және т.б.) қабылдануға тиіс.
22. Қапталған дәрілік өсімдік шикізатын бетон немесе басқа да оңай тазартылатын еденде:
а) тұғырықтарда;
б) жинастыруды және желдетуді қамтамасыз ету үшін қабырғалардан жеткілікті қашықтықта;
в) қарама-қарсы контаминацияны болдырмау үшін дәрілік өсімдік шикізатының басқа түрлерінен бөлек сақтау қажет.
23. Органикалық өндіру әдісімен алынып, қапталған дәрілік өсімдіктің шикізатын кез келген басқа дәрілік өсімдіктің шикізатынан бөлек сақтау қажет.
24. Дәрілік өсімдіктің шикізаты өңделетін ғимараттарда өндірістік үй	-жайлардан бөлек орналасқан киім ілгіштер және қол жуу мүмкіндігі бар дәретханалар болуға тиіс.

V. Жабдық

25. Өсімдіктерді өсіру және өңдеу процесінде пайдаланылатын жабдық дәрілік өсімдік шикізатының жағымсыз заттармен (мысалы, отынмен, майлау материалдарымен, пайдаланылған газдармен және т.б.) контаминациялануы мүмкіндігін жоққа шығаруға тиіс. 
26. Тыңайтқыштармен және пестицидтермен жұмыс істеу үшін пайдаланылатын өлшеу құралдарына жататын жабдық калибрлеудің белгілінген аралығына сәйкес калибрлеуге жатады. 
27. Жабдықтың жиналған дәрілік өсімдік шикізатымен жанасатын бөліктерін пайдаланылғаннан кейін олардың өсімдік қалдықтарымен қарама-қарсы контаминациялану мүмкіндігін болдырмау үшін тазарту қажет.
28. Жабдық дәрілік өсімдік шикізатының химиялық және басқа да жағымсыз заттармен контаминациялануы мүмкіндігін болдырмайтын тиісті материалдардан дайындалуға тиіс.

VI. Құжаттама

29. Мыналарды:
а) дәрілік өсімдік шикізатының негізінде дайындалған дәрілік препараттың сапасына әсер етуі мүмкін дәрілік өсімдіктің шикізатымен жүзеге асырылатын барлық операциялар мен рәсімдерді;
б) бүкіл вегетациялық кезеңнің бойында, әсіресе жинау кезеңінде дәрілік өсімдік шикізатының химиялық құрамына әсер етуі мүмкін төтенше жағдайлардың (мысалы, қолайсыз ауа райы жағдайлары, зиянкестер және т.б.);
в) өсіру орнын қоса алғанда, өсірілетін дәрілік өсімдіктің шикізатын өңдеудің барлық сатыларының. Барлық өндірушілер өсірілетін дәрілік өсімдіктердің сипаттамасы және өңдеу ерекшеліктері бар дала жазбаларын, сондай-ақ пайдаланылған өсімдіктерді қорғау құралдарының қосымшаға сәйкес нысан бойынша сипаттамасымен бұрын осы жерде өсірілген дақылдар туралы дала жазбаларын сақтауға тиіс;
г) фумиганттарды пайдалануды құжаттау қажет.
30. Өсірілетін дәрілік өсімдіктің шикізатына арналған құжаттамада жинау тәсілін, мөлшерін және күнін, сондай-ақ өндіру процесінде пайдаланылатын химиялық және басқа да заттарды (мысалы, тыңайтқыштарды, пестицидтерді, гербицидтерді, өсуді ынталандырғыштарды және т.б.) көрсету қажет.
31. Дәрілік өсімдіктің шикізатын жинау (дайындау) орнының географиялық орналасуын оны бір мәнді айқындауға мүмкіндік беретін барынша ықтимал дәлдікпен көрсету қажет.
32. Дәрілік өсімдік шикізатының әрбір сериясының оның бастапқы көзіне дейінгі дәлдікпен қадағалануын қамтамасыз ету қажет. Серия нөмірлерін беру және таңбалау өндірістің ерте кезеңдерінде жүзеге асырылуға тиіс. Жабайы өсетін және қолдан өсірілетін дәрілік өсімдіктерден жасалған дәрілік өсімдік шикізаты серияларының әртүрлі нөмірлері болуға тиіс.
33. Өсірудің әртүрлі жерлерінен жиналған дәрілік өсімдік шикізатының серияларын, егер сынақтардың нәтижелерімен алынған қоспаның бір тектілігі расталған жағдайда ғана оларды араластыруға жол беріледі. Мұндай операцияларды егжей-тегжейлі құжаттау қажет.
34. Дәрілік өсімдіктің шикізатын өндірушінің немесе дайындаушының (жинаушының) және сатып алушының арасындағы барлық келісімдер мен шарттар жазбаша нысанда жасалуға тиіс. Өсірудің, жинаудың және өңдеудің осындай келісімдерге сәйкес орындалғанын құжаттамамен растау қажет.
Құжаттамада географиялық орналасуы, шыққан елі, өндіруші, сапасына жауапты тұлға және т.б. көрсетілуге тиіс.
35. Келісімдердің (шарттардың) негізінде жүргізілетін ішкі және сыртқы аудиттердің (олар жүргізілген жағдайда) нәтижелерін құжаттау (барлық құжаттардың көшірмелері, аудит нәтижелері бойынша есептер, талдау есептері) және кемінде 10 жыл сақтау қажет.

VII. Тұқым және отырғызу материалы

36. Тұқым тек, түр, дақылдық әртүрлілік (сұрып, хемотип, шығу тегі) сияқты белгілері сәйкестендірілген және қадағаланған өсімдіктерден алынуға тиіс.
37. Осы Қағидалардың 36-тармағында көрсетілген талаптар вегетативтік жолмен көбейтілген өсімдіктер үшін де қолданылады. Органикалық өндірісте пайдаланылатын тұқым және (немесе) вегетативтік жолмен көбейтілген дәрілік өсімдіктер Одақ құқығында және мүше мемлекеттердің заңнамасында белгіленген талаптарға сәйкес органикалық ретінде сертификатталуға тиіс. Дені сау өсімдіктердің өсірілуіне  кепілдік беру үшін бастапқы материал зиянкестер мен аурулардан барынша таза болуға тиіс. Өсімдіктердің ауруларға табиғи төзімділігі бар түрлерін (сұрыптарын) пайдаланған орынды.
38. Бүкіл өндірістік процесс бойында өсімдіктердің басқа түрлерінің және алуан түрліліктердің, сондай-ақ өсімдіктердің басқа бөліктерінің болмауын бақылау және олардың өндірістік процеске түсуіне жол бермеу қажет.
39. Генетикалық жағынан түрлендірілген өсімдіктер мен тұқымдарды пайдалану Одақ құқығында немесе мүше мемлекеттердің заңнамасында белгіленген талаптарға сәйкес келуге тиіс.

VIII. Өсіру

40. Пайдаланылатын өсіру әдісіне (стандарттық немесе органикалық) қарай әртүрлі стандарттық операциялық рәсімдер пайдаланылуы мүмкін, бұл ретте өсіру процесіне қатыспайтын қоршаған ортаға әсерден аулақ болу қажет. Тиімді ауыл шаруашылығы мен өсімдік шаруашылығына, соның ішінде тиісті ауыспалы егіске тән қағидаттарды сақтау қажет.


1. Жер қыртысы және тыңайтқыштар енгізу

41. Дәрілік өсімдіктерді шламдармен, ауыр металдармен, қалдықтармен, өсімдіктерді қорғауға арналған құралдармен және (немесе) басқа да химикаттармен ластанған топырақта өсіруге болмайды. Дақылдар өсіруге және қорғауға арналған  кез келген химиялық заттарды пайдалануды барынша азайтқан жөн.
42. Көңді қолданардың алдында оны мұқият қордаландыру қажет, онда адамның нәжісі болмауға тиіс.
43. Тыңайтқыштарды орташа шамада және дәрілік заттардың нақты түрлерінің қажеттіліктеріне сәйкес қолдану қажет. Тыңайтқыштарды топырақтың сілтіленуі аз болатындай түрде енгізу қажет.

2. Суару

44. Суаруды нақты дәрілік өсімдіктердің өсуі және дамуы үшін қажетті жағдайларды ескере отырып орындау және оны бақылау қажет.
45. Суару үшін пайдаланылатын судың сапасы мүше мемлекеттер заңнамасының талаптарына  сәйкес келуге тиіс.

3. Дақылды қолдау және дәрілік 
өсімдіктерді қорғау

46.  Жер қыртысын нақты дәрілік өсімдіктердің өсуі және дамуы үшін қажетті жағдайларды ескере отырып өңдеу қажет.
47. Пестицидтер мен гербицидтерді қолданудан аулақ болу қажет. Қажет болған жағдайда, қолдануға рұқсат етілген өсімдіктерді қорғау құралдарын өндірушінің ұсынымдарына және мүше мемлекеттер заңнамасының талаптарына сәйкес ең аз тиімді мөлшерде пайдалану қажет. Өсімдіктерді қорғау құралдарын қолдануды осы мақсаттарға арналған жабдықтарды пайдалана отырып білікті персонал ғана жүзеге асыруға тиіс. Осындай өңдеу мен жинаудың арасындағы ең аз уақыт аралығын өсімдіктерді қорғау құралдарын өндірушінің ұсынымдарына сәйкес белгілеу немесе дәрілік өсімдіктің шикізатын сатып алушымен келісу қажет. Дәрілік өсімдіктің шикізатындағы өсімдіктерді қорғау құралдарының жол берілетін ең аз қалдығының мөлшері Одақтың Фармакопеясына, ал онда ол болмаған кезде – мүше мемлекеттердің фармакопеяларына немесе Алиментариус Кодексінің ережелеріне сәйкес болуға тиіс.

IX. Дайындау

48. Дайындалған дәрілік өсімдіктің шикізатын сәйкестендіруді және тексеруді, сондай-ақ дайындаушылардың жұмысын бақылауды орындайтын персонал тағайындау қажет.
49. Дайындауды мүше мемлекеттердің қолданыстағы табиғат қорғау  заңнамасына сәйкес  жүзеге асыру қажет. Дайындау әдістері қоршаған ортаға зиян келтірмеуге және жиналатын дәрілік өсімдіктің шикізатын қалпына келтіруге кедергі жасамауға тиіс.
50. Жойылып кету қаупі төніп тұрған жабайы флора мен фауна түрлерінің халықаралық саудасы туралы конвенцияның (СИТЕС) ережелерiне сәйкес мүше мемлекеттердің  уәкілетті органдарының рұқсатынсыз дәрілік өсімдік шикізатының жойылып бара жатқан  түрлерін дайындауға жол берілмейді.

X. Жинау

51. Дәрілік өсімдіктің шикізатын жоспарланып отырған тағайындауды ескере отырып, оның ең жақсы сапасы кезінде жинау қажет.
52. Бүлінген өсімдіктерді немесе олардың бөліктерін алып тастау немесе Одақтың Фармакопеясында, ал онда ол болмаған кезде – мүше мемлекеттердің фармакопеяларында белгіленген жол берілетін шектерге сәйкес олардың мөлшерін шектеу қажет.
53. Дәрілік өсімдіктің шикізатын жинауды шық, жаңбыр және ауаның жоғары ылғалдылығы жоқ кезде (климаттық аймақты ескере отырып), топырақта ылғал болмайтын тиісті ауа райы жағдайлары кезінде жүзеге асыру қажет. Егер жинау ылғалды жағдайларда жүргізілсе, ылғалдың дәрілік өсімдік шикізатына ықтимал жағымсыз әсерін болдырмау бойынша шаралар қабылдау қажет. 
54. Дәрілік өсімдіктің шикізатын кесуге және жинауға арналған құралдар мен жинау машиналары дәрілік өсімдік шикізатының топырақ бөлшектерімен ықтимал ластануын азайтатындай түрде реттелуге тиіс. 
55. Жиналған дәрілік өсімдік шикізаты топырақпен жанаспауға тиіс, оны ылғалдан қорғалған жерге тасымалдау қажет.
56. Жинау кезінде жиналған дәрілік өсімдіктің шикізатына уытты арамшөп өсімдіктерінің түсу мүмкіндігін болдырмайтын сақтық шараларын қабылдау қажет.
57. Дәрілік өсімдіктің шикізатын жинау кезінде пайдаланылатын  контейнерлер таза болуға және онда бұрынғы жиналған өсімдіктердің қалдықтары болмауға тиіс. Пайдаланылмаған контейнерлерді ылғалдан қорғалған, зиянкестермен зақымданбаған және кеміргіштер, ауыл шаруашылығы жануарлары мен үй жануарлары ене алмайтын жерде сақтау қажет.
58. Жиналған дәрілік өсімдік шикізатының сапасына жағымсыз өзгерістер әкелуі мүмкін механикалық бүлінуін және нығыздалуын (мысалы, асыра толтырудың немесе қапшықтар мен пакеттерді бірінің үсітіне бірін жинаудың нәтижесінде) болдырмау қажет. 
59. Жиналған дәрілік өсімдік шикізатының термиялық бұзылуын болдырмау үшін оны ең қысқа мерзімде өңдеу жөніндегі өндірістік алаңға жеткізу қажет.
60. Жиналған дәрілік өсімдіктің шикізатын зиянкестерден, кеміргіштерден, ауыл шаруашылығы және үй жануарларынан қорғау қажет. Зиянкестерге қарсы күресу үшін қабылданатын шараларды құжаттау қажет.

XI. Бастапқы өңдеу

61. Бастапқы өңдеуге жуу, кептірердің алдындағы кесу, фумигация, мұздату, дистилляция, кептіру және т.б. жатады. Бастапқы өңдеудің барлық сатыларын дәрілік өсімдіктің шикізатын жинап алғаннан кейін және мүше мемлекеттер заңнамасының талаптарына сәйкес дереу өткізу қажет.
62. Дәрілік өсімдіктің жиналған шикізаты өңдеу жөніндегі өндірістік алаңға келгеннен кейін оны дереу түсіріп, бумасын шешу қажет. Өңдеуді бастағанға дейін материал күн сәулесінің  тікелей әсеріне ұшырамауға тиіс (бұл қажет болатын жағдайларды қоспағанда), сондай-ақ оны жауын-шашыннан, жәндіктердің зақымдауынан және т.б. қорғау қажет.
63. Дәрілік өсімдіктің шикізатын ашық ауда кептіру кезінде оны жұқа қабаттармен бөліп орналастыру қажет. Ауа айналымын қамтамасыз ету үшін кептіруге арналған құрылғы жерден жеткілікті қашықтықта орналастырылуға тиіс. Тікелей жерде немесе күн сәулесінің тікелей әсерімен кептіруге, егер оны шикізатты дайындау шарттары талап еткенде ғана жол беріледі. Зеңнің пайда болуының алдын алу үшін дәрілік өсімдіктің шикізатының тең кептірілуін қамтамасыз ету қажет.
64. Кептіру шарттарын (ашық ауада кептіруді қоспағанда): температураны, ұзақтығын, ауа айналымын және т.б. дәрілік өсімдіктің бөліктеріне (тамырлары, жапырақтары, гүлдері) және белсенді құрамдасының (мысалы, эфир майы) сипаттамасына қарай мұқият таңдау қажет. Таңдап алынған кептіру шарттарын егжей-тегжейлі құжаттау қажет.
65. Барлық материалды тексеру және қажет болған кезде сапасыз өнімдер мен бөгде заттарды жою үшін елеуішпен елеу қажет. Елеуіштерді таза ұстап, оларға тұрақты техникалық қызмет көрсету қажет. 
66. Қалдықтарға арналып дәл таңбаланған  контейнерлердің болуы қажет, оларды өндіруші белгілеген уақыт аралығына сәйкес тұрақты түрде босатып және тазартып отыру қажет.

XII. Қаптау

67. Өңдеуден және өндірісішілік бақылаудан кейін өңделген дәрілік өсімдіктің шикізатын қорғау және зиянкестердің бүлдіруі қаупін азайту үшін дереу таза және құрғақ, дұрысы жаңа пакеттерге, қаптарға немесе жәшіктерге орналастыру қажет. Таңбалау анық, сенімді салынуға және уытты емес материалдармен орындалуға, ақпарат Еуразиялық экономикалық комиссия Кеңесінің 2016 жылғы 3 қарашадағы № 76 шешімімен бекітілген Медициналық қолдануға арналған дәрілік заттарды және ветеринариялық дәрілік заттарды таңбалауға қойылатын талаптарға сәйкес болуға тиіс.
68. Көп реттік қаптау материалын кезекті пайдаланардың алдында мұқият тазарту және кептіру қажет. Қаптау материалдарын қайталап пайдалану қарама-қарсы контаминацияға әкеп соқтырмауға тиіс.
69. Қаптау материалдары таза және құрғақ жерде сақталуға және зиянкестер, ауыл шаруашылығы және үй жануарлары үшін қол жетімді болмауға тиіс. Қаптау материалдарын, әсіресе текстиль материалдардан жасалған қаптарды пайдалану кезінде дәрілік өсімдік шикізатының контаминацияланбауы мүмкіндігін қамтамасыз ету қажет.

XIII. Сақтау және тасымалдау

70. Кептірілген эфирлі-майлы шикізатты қоса алғанда, кептіріліп қапталған дәрілік өсімдіктің шикізатын температурасының тәуліктік өзгерісі болмашы болатын және жақсы ауа айналымы бар құрғақ, жақсы желдетілетін үй-жайда сақтау қажет.
71. Жас дәрілік өсімдіктің шикізаты 1 ºC-ден 5 ºC дейінгі температурада, мұздатылған дәрілік өсімдіктің шикізаты – минус 18 ºC температура (немесе ұзақ сақтау кезінде минус 20 ºC төмен) жағдайында сақталуға тиіс.
72. Өлшеніп қапталған дәрілік өсімдіктің шикізатын тасымалдау кезінде оның ылғалдан қорғалуы қамтамасыз етілуге тиіс. Ферменттелу және зеңнің пайда болуы қаупін азайту үшін желдетілетін контейнерлерді, желдетілетін көлік құралдарын және басқа да желдетілетін құрылғыларды пайдаланған жөн. Эфир майларын тасымалдау тиісті қауіпсіздік қағидаларымен реттеледі және мүше мемлекеттердің заңнамасына сәйкес жүзеге асырылуға тиіс.
73. Дәрілік өсімдіктің шикізатын және (немесе) қойма үй-жайларын зиянкестерге қарсы фумигациялауды негізделген қажеттілік болған жағдайда ғана және оны арнайы даярлықтан өткен персонал ғана жүргізуге тиіс. Тіркелген фумиганттарды ғана қолдануға жол беріледі. Зиянкестерге қарсы орындалған кез келген фумигация туралы мәліметтер есептік құжаттамада көрсетілуге тиіс.
74. Қойма үй-жайларын фумигациялау үшін мүше мемлекеттердің заңнамасына сәйкес қолдануға рұқсат етілген фумиганттарды ғана пайдалану қажет.
75. Егер зиянкестерге қарсы күрес мұздатудың немесе қатты булаудың көмегімен жүзеге асырылса, өңдеу аяқталғаннан кейін дәрілік өсімдік шикізатының ылғалдылығын бақылау қажет.
76. Сақтау шарттары дәрілік өсімдік шикізатының қажетті дәрілік қасиеттерінің сақталуын қамтамасыз етуге тиіс.

______________

Орысша қабылданған атауы (бар болған жағдайда) ______________________
Өсімдіктің жиналатын бөлігі ______________________________________
Дақылдың коды  _________________________________________________
Өсірілетін жері:
Аудан/өңір/ел  ___________________________________________
Егістің орналасуы  ____________________________________________

□ иә (өндірушінің және сатушының атауын көрсету)______________
□ жоқ
Өсіру:
Отырғызу материалын пайдалану (астын сызу): топыраққа отырғызу /егу
Алғашқы отырғызу (себу) егу күні (күн/ай/жыл) __________________
Қайта отырғызу (қайта егу) күні (күн/ай/жыл)    ____________________
Қатарлар арасындағы қашықтық (см)    _______________________________
Өсіру алаңы (м2)   _____________________________________
Өсіп шыққан өсімдіктер пайызы   ___________________________________
Өсімдіктердің өну пайызы   _______________________________
Өсімдіктер арасындағы қашықтық (см) _____________________________
Отырғызу тығыздығы (дана/м2)  ____________________________________
Ауыспалы егіс  ___________________________________________________

Суару түрі (астын сызу): топырақ асты / арналармен / жаңбырлатып / аэрозолдық
Су көзі (астын сызу): су құбыры / көл / өзен / құдық / басқа (көрсету)  _______________________________________________
Су қатаңдығы (астын сызу): жоғары / төмен
Жақын өсіп тұрған өсімдіктердің атауы ______________________________

Күні (к/а/ж) _____________________ Норма  _______________________
Отырғызғаннан кейін қолданылған гербицидтер:
Атауы ________________________ Тәсілі ______________________
Күні (к/а/ж) ______________________ Норма  ______________________
Пестицидтер пайдалану:
Атауы _______________________ Тәсілі _______________________
Күні (к/а/ж) _____________________  Норма  _______________________
Ору/жинау:
Жинау күні (күн/ай/жыл)   _____________________________________
Шарттары  ______________________________________________________
Тәуліктің уақыты   __________________________________________________
Тәсілі     _____________________________________________________
Шығымдылығы __________________________________________________
Сапаға әсер етуі мүмкін мән-жайлар (қолайсыз ауа райы жағдайлары, зиянды заттардың әсері, зиянкестердің шабуылы және т.б.) _____________________

